Uttùviru 2005

1 di uttùviru, sabbatudìa
 Bali: Na seria di scoppî ammazza armenu 22 pirsuni nni li banni turìstichi di Jimbaran Beach e Kuta, Bali, Indunesia.

2 di uttùviru, duminicadìa
 Corsica (Francia): Doppu tri jorna di isolamentu quasi totali pi lu sciòpiru dî travagghiatura dî porti corsi, li primi navi pàrtunu dâ Còrsica pi lu cuntinenti. E' la fini dî disaggi pî turisti bluccati ddà.

3 di uttùviru, lunidìa
 Lussimburgu: L'Unioni Europea (UE) agghica a n'accordu cu la Turchia pi cuminzari li negozziati di adisioni dâ Turchia all'UE.
 Gènuva (Italia) - Mori l'allinaturi sicilianu Francu Scoglio: stasira, duranti na trasmissioni televisiva di l'emittenti privata ginuvisi Primo Canale, doppu na discussioni telefònica cu lu prisidenti dû Genoa, Francu Scoglio si sintìu ladiu e murìu. Avìa nasciutu a Lipari, 64 anni fà.

4 di uttùviru, martidìa
45px|right
 Stoccolma (Svezzia) - Li scinziati miricani Roy J. Glauber e John L. Hall e lu tidiscu Theodor W. Hänsch vinceru lu premiu Nobel pi la fìsica.
 Palermu (Italia) - Li carabbineri arristaru a Liborio Immordino, diritturi di lu spitali Cervello di Palermu. L'accusa è di truffa gravi e fausu.
 Nyon (Svizzira) - Foru surtiggiati li giruna di la Coppa UEFA. La squatra dû Palermu capitau cu li russi dû Lokomotiv Mosca, li spagnoli di l'Espanyol Barcillona, li danisi dû Broendby e l'israiliani dû Maccabi Petach-Tikva.
 Monacu (Principatu di Monacu) - La squatra dû Mònacu ufficializzau oi di aviri pigghiatu comu allinaturi a l'ex allinaturi dû Palermu, Francesco Guidolin.

5 di uttùviru, mercuridìa
45px|right
 Stoccolma (Svezzia) - Lu scinziatu francisi Yves Chauvin e li miricani Robert H. Grubbs e Richard R. Schrock vinceru lu premiu Nobel pi la chìmica.

7 di uttùviru, venniridìa
45px|right
 Stoccolma (Svezzia) - L'AIEA (Agginzìa Ntirnazziunali di l'Energìa Atòmica) e lu sò capu, l'egizzianu Mohamed El Baradei, vinceru lu premiu Nobel pi la paci pi lu sò mpegnu contra la diffusioni di l'armi nucliari.
 Palermu - Un fattu straurdinariu capitau oi nni lu spitali Civico di Palermu: un picciriddu di 11 anni niscìu dû coma doppu 23 jorna.

8 di uttùviru, sabbatudìa
 Islamabad (Pakistàn) - Sunnu almenu 2.000 li pirsuni ca mureru 'n Pakistàn, India e Afganistàn pû forti tirrimotu di stamatina.
 Panabaj (Guatemala) - Quasi 1500 pirsuni mureru nn'un paiseddu dû Guatemala di nomu Panabaj sutta na lavanca di limarra causata di tutta la granni quantitati d'acqua di celu ca cadìu nni sti ùrtimi jorna pi l'arrivu dû cicluni Stan
45px|right45px|right
 Palermu - Stasira a li 21,00 la Nazziunali Taliana di palluni joca 'n Palermu contra la Slovenia na partita ca putissi èssiri determinanti pi la qualificazzioni a li Munniali di Girmania.
 Palermu - L'Italia si qualificau pi li Campiunati Munniali di Girmania battennu stasira 'n Palermu la Slovenia pi 1 a 0 cu la riti dû jucaturi dû Palermu Cristian Zaccardo.


9 di uttùviru, duminicadìa
 Islamabad (Pakistàn) - Si càlcula ca lu nùmmiru di li pirsuni ca mureru a causa dû tirrimotu putissi èssiri vicinu a 30.000.

10 di uttùviru, lunidìa
45px|right
 Stoccolma (Svezzia) - Robert J. Aumann (israelianu) e Thomas C. Schelling (miricanu) vinceru lu premiu Nobel pi l'econumìa.

12 di uttùviru, mercuridìa
 Cina - La navicedda spazziali Shenzhou VI partìu stamatina ntô spazziu cu dui astrunauti cinisi, Fei Junlong e Nie Haisheng, dû polìgunu spazziali di Jiuquan, milli chilòmitri a nord-ovest di Pechinu.
 Lecci - Stasira a li 20,30 la Nazziunali Taliana di palluni joca a Lecci contra la Moldavia l'ùrtima partita di lu giruni di qualificazzioni pi li Munniali di Girmania. L'Italia accanzau la qualificazzioni cu na jurnata d'antìcipu.
 Lecci - L'Italia vincìu cû risultatu di 2 a 1 la Moldavia; signaru pi l'Italia Vieri e Gilardinu.
 Roma - Impregilo accanzau l'appaltu pi custruiri lu ponti nta lu Strittu di Missina. Battìu l'àutra curdata, la Astaldi.
 Roma - Lu Cunsigghiu Supiriuri di la Magistratura numinau a Petru Grassu comu novu Procuraturi Nazziunali Antimafia. 

13 di uttùviru, jovidìa
45px|right
 Stoccolma (Svezzia) - Lu drammaturgu britànnicu Harold Pinter vincìu lu premiu Nobel pi la littiratura.

14 di uttùviru, venniridìa
 Palermu - Murìu oi l'ex sìnnacu di Palermu, Elda Pucci; avìa 77 anni.

16 di uttùviru, duminicadìa
 Cina - Attirrau stasira senza prubblemi ntâ parti nterna dâ Mongolia la navicedda spazziali cinisi Shenzou VI (ventu divinu).
 Roma (Italia) - Lu Papa Binidittu XVI annunciau stasira a la televisioni pulacca Tvp ca ntô giugnu dû 2006 va a visitari la Pulonia
 Asculi Picenu - A la fini dâ partita di palluni ntra Àsculi e Sampdoria un razzu sparatu di l'àutra curva jìu a firiri na signura tifusa dâ Sampdoria. La pulizzìa scuprìu cu fu: un picciutteddu di 16 anni ca avìa trasutu nnô stadiu a partita finuta.

18 di uttùviru, martidìa
 Ateni (Grecia) - Dui scossi di tirrimotu di ntinzità 6 di la scala Richter foru sintuti stasira nta l'ìsula di Zanti, ntô Mari Joniu. Nun s'havi nudda nutizzia di morti o firiti.

20 di uttùviru, jovidìa
 Tel Aviv (Israeli) - La squatra di palluni dû Palermu vincìu la sò prima partita dû giruni dâ Coppa UEFA, battennu pi 2 a 1 fora casa lu Maccabi Petah Tikva; pû Palermu signaru Brienza e Terlizzi.

23 di uttùviru, duminicadìa
 Varsavia (Pulonia) - Secunnu li primi exit poll, lu candidatu cattòlicu Lech Kaczyński, 56 anni, vincìu lu balluttaggiu di li prisidinziali cu lu 53% dî voti.
 Lagos (Nigeria) - Nun ci sunnu supèrstiti ntra li passaggeri di l'ariuplanu, un Boeing 737, ca cadìu la notti passata in Nigeria: pari ca li morti sunnu 116.
 Cità dû Vaticanu - left|50px Lu papa Binidittu XVI oi canunizzau li primi 5 santi di lu sò puntificatu: Jozef Bilczewski, pulaccu; Gaetanu Catanoso, calabbrisi; Zygmunt Gorazdowski, pulaccu; Alberto Hurtado Cruchaga, cilenu e lu frati franciscanu sicilianu Filìci di Nicusìa

24 di uttùviru, lunidìa
 Bagdad (Iraq) - Dicinnovi pirsuni mureru stasira nnû Palestine, l'albergu dî giurnalisti straneri ntô centru di Bagdad, doppu l'attaccu di tri màchini chini di esplusivu guidati di 3 kamikazi.
 Nepal - 7 alpinisti francisi e 11 sherpa sunnu dispersi ntô massicciu di l'Himalaya.

25 di uttùviru, martidìa
 Miami (Stati Uniti) - L'uracanu Wilma, doppu di Mèssicu e Cubba, fici morti puru 'n Florida: armenu 5 pirsuni mureru e ci foru danni pi 9 miliardi di dòllari.
 Palermu - Na prutesta di li cuntadini di la pruvincia di Trapani bluccau lu tràfficu 'n Palermu stamatina. Li cuntadini trapanisi addumànnanu a la Riggiuni cuntribbuti pi aiutari l'agricultura.

26 di uttùviru, mercurdìa
 Sarausa - Quasi 700 extracumunitari sbarcaru ntê l'urtimi 24 uri cu diversi barchi a Sarausa e Lampidusa.

28 di uttùviru, venniridìa
 Palermu - Chiddu chi fu lu primu prisidenti di l'Assemblea Regionale Siciliana, Giuseppi Alessi, oi fa cent'anni; ricivìu na littra d'auguri di parti dû prisidenti dâ Repùbblica Taliana.

29 di uttùviru, sabbatudìa
 Nova Deli (Innia) - Tri o quattru bummi ammazzaru a chiossai di 60 pirsuni e nni fireru a 152 a li 17,40 (ura lucali) di òi nta 3 mircati mpurtanti di la cità di Nova Deli. 

30 di uttùviru, duminicadìa
Dresda (Girmania) - La cattiddrali dâ Frauenkirche, bummiata ntâ secunna guerra munniali, veni cunsacrata e raputa ô pùbblicu.

 Viditi puru 
 Sittèmmiru 2005
 Nuvèmmiru 2005
 2005

Catigurìa:Uttùviru
Catigurìa:Nutizzî
Catigurìa:2005
Catigurìa:Abbinimenti